Éyɔŋ Salomóŋ á ngāman lóŋ Tə́mpɛl Ǹtondôbə ai ndá ǹkúkúmá ai émá mə́sə a ngálóŋ, 2ńdɔ Ǹtondôbə a ngáyéne Salomóŋ éyɔ̄ŋ bɛ̄ɛ anə́ ḿból á ngātádi nyé yénē á Gabaon. 3Ǹtondôbə nyé ai nyé nâ: “Mə wóg ngogolán ai bíyə̄gá yā ó ngābɔ á mís máma; ma man fúbu é ndá yǎ ó ngālóŋ mā, mə́ fūdī fə dzwé dáma étēde á kɔ́m yǎ kɔ́m; mís máma ai ǹnə́m wáma byâyi tɔbɔ étēdē kɔ́m ésə. 4Ńdɔ̄ ḿfág wóe, ngə́ wáyi ma wulu ósū, anə́ ḿból ésīá woe Dávid a ngáwulu ai ǹnə́m ó nə̄ ḿfūbán ai sósōó, o bɔɔg é mam mə́sə mə ngábénde wa, o kálaga məbéndé máma ai məmvéndé máma, 5mayi yə́məde étɔá ńkúkúmá dzóe á Ísraɛ̂l kɔ́m ésə anə́ ḿból mə̄ ngákag ésōá Dávid nâ: Mod ǎ yǐ kig dzə́man á étɔá ńkúkúmá dzóē yā Ísraɛ̂l. 6Hədá hḿ, ngə́ ō dzōgé mā á sí mína bənyɔ bɔ́n, təge kálā mə̄béndé máma ai mə́mvéndé mámā yā mə̄ ngátə́lē mínā, mǐ ngakə myǎsyé bəzambá bə̄fə́, mǐ luugǔ fə̄ bɔ́, 7eyɔ̌ŋ te mǎyī vaa Ísraɛ̂l á ńnam mə ngávə́ nyē, é Tə́mpɛl mə̌ man yǎ fúbū nyɔ́ mə woá nyē á fyɛ́, eyɔ̌ŋ tē Ísraɛ̂l a yi vəŋan ńkaná ai ewoe loe ású məyɔŋ mə́sə. 8É mod Tə́mpɛl nyɔ́, é bod bə́sə̄ báyi lod étēde bâyi kám, bə́ woege, bɔ́ nâ: “Ású dzé Ńtondôbə ǎ bɔ̄ ńnam ví ai é Tə́mpɛl nyɔ́ nā ?” 9Bâyi bɔ́ yalǎn naa: “Ású bə́ ngádzoge Ǹtondôbə Zambá wábá yǎ á á ngākúli běsīá bábá á ńnam Égîptɛn, bə́ ngakə tindi ámvóé ai bəzambá bə̄fə́, bə́ ngalugu bɔ́ bə́ syéē fə̄ bɔ́; ású tē ńdɔ Ǹtondôbə a ngázu ai bɔ́ ábé ásə̄ dí á nyɔ́l.”